Curaçao (Nederlands: [kyraːˈsʌu, kur-], luister (hulp·inligting); Papiaments: Kòrsou, [ˈkɔrsɔu̯]) is 'n eilandstaat in die Karibiese See en behoort tot die ABC-eilande net noord van Venezuela. Tot 2010 het Curaçao deel uitgemaak van die Nederlands-Antille, maar die eiland is sedert 10 Oktober 2010 'n outonome land binne die Koninkryk van die Nederlande. Die amptelike tale is Nederlands, Papiaments (die volkstaal) en Engels; 'n ander taal wat gepraat word is Spaans. Die hoofstad en grootste stad is Willemstad. Die eiland het 'n oppervlakte van 444 km² en 'n bevolking van 152 760 in 2013 gehad. Die internasionale lughawe op die eiland heet Hato-lughawe. Volgens 'n verklaring was "Curaçao" die naam waarmee die inheemse mense van dié eiland na hulself verwys het, hul autoniem. Vroeë Spaanse optekeninge ondersteun dié teorie, aangesien in hulle na die inheemse mense as Indios Curaçaos verwys word. Vanaf 1525 is die eiland op Spaanse kaarte as Curaçote, Curasaote, Curasaore of Curacaute aangedui. Teen die 17de eeu het dit op die meeste kaarte as Curaçao of Curazao verskyn.